Ýmis hörð ummæli féllu í vikunni . Hér eru nokkur þeirra . „ Þegar um opinberan rekstur er að ræða þá er ekki sama væntumþykja fyrir fjármagninu eða virðing . Það á ekki að vera svona dýrt að gefa fólki að borða . “ Hildur Björnsdóttir , borgarfulltrúi Sjálfstæðisflokksins . Hildur lét ummælin falla vegna mikillar umræðu undanfarið um kostnað sem hlýst af borgarstjórnarfundum . „ Af hverju bjóðum við ekki frekar einhverjum á lágum launum sem sinnir mikilvægu starfi í borginni , í mat ? “ Sanna Magdalena Mörtudóttir , borgarfulltrúi Sósíalsistaflokksins . „ Við þurfum eitthvað að borða . “ Kolbrún Baldursdóttir , borgarfulltrúi Flokks fólksins , segir að meira megi spara í upptökukostnaði en matarkostnaði á borgarstjórnarfundum . „ Á Íslandi líðum við ekki heimilisofbeldi . “ Áslaug Arna Sigurbjörnsdóttir dómsmálaráðherra . „ Ég hef , sem ráðherra fjölmiðla , sent stjórn RÚV bréf þar sem ég óska eftir skýringum ; hvers vegna það er ekki og ríkir ekki fullt gagnsæi um listann . “ Lilja Alfreðsdóttir , mennta - og menningarmálaráðherra , hefur ítrekað krafið stjórn RÚV skýringa á því hvers vegna ekki eigi að birta nöfn þeirra sem sækja um starf útvarpsstjóra , en ekki fengið svör . „ Borgin eyðir tugum milljóna í auglýsingar og umsýslukostnað til að láta íbúa kjósa um sjálfsögð viðhaldsverkefni sem borgin á að sinna . Nú er komið í ljós að verkefnið sem að mestu snýst um að setja upp grenndargáma og ruslafötur , fór 60 milljónum fram úr áætlun . “ Katrín Atladóttir , borgarfulltrúi Sjálfstæðisflokksins . „ Tveimur mánuðum eftir að bók mín kom út , er helsti arkitekt nýfrjálshyggjunnar valinn af ritstjóranum til að skrifa gagnrýni um hana . “ Svein Harald Øygard , fyrrverandi seðlabankastjóra , finnst einkennilegt að Hannes Hólmsteinn Gissurarson skuli skrifa í Morgunblaðið gagnrýni um bók hans , Í víglínu íslenskra fjármála . „ Afnemum RÚV , tökum Helga Seljan af dagskrá , setjum lögbann á Stundina , stöðvum styrki til fjölmiðla uns ekkert er eftir nema veðurfréttir , Mogginn og blað Sjálfstæðiskvenna . Því það er heilagur réttur ríkustu manna landsins að sjá sveltandi börn í Afríku aðeins á sparibaukum Hjálparstofnunar kirkjunnar er þeir tæma vasana af klinki en ekki í sjónvarpsfréttum yfir kvöldmatnum eða í eigin martröðum . “ Sif Sigmarsdóttir rithöfundur . ,, Er enginn virðing borin fyrir Alþingi lengur ? “ Andri Geir Gunnarsson , umsjónarmaður hlaðvarpsins Steve dagskrá , grínast með það að forsætisráðherra , Katrín Jakobsdóttir , hafi mætt með Liverpool-trefil í þingsal .